**OSNOVNA ŠKOLA STARIGRAD**

**Jose Dokoze 30**

**23 244 STARIGRAD - PAKLENICA**

**KLASA: 602-13/24-01/1**

**URBROJ: 2198-1-39-02-24-1**

**Starigrad Paklenica, 15. veljače 2024.**

**E - mail:** [**skola@os-starigrad-paklenica.skole.hr**](mailto:skola@os-starigrad-paklenica.skole.hr)

**Web stranica:** [**www.os-starigrad-paklenica.skole.hr**](http://www.os-starigrad-paklenica.skole.hr)

**POD POKROVITELJSTVOM MINISTARSTVA GOSPODARSTVA I ODRŽIVOG RAZVOJA**

O natječaju:

Cilj ovog natječaja usmjeren je na zaštićena područja naše domovine (nacionalni parkovi i parkovi prirode) te raznolikost biljnog i životinjskog svijeta u zaštićenim područjima.

Učenici će likovnim i pisanim izričajem dočarati tajanstveni život prirode u najskrovitijim dijelovima zaštićenih područja. Svoja će znanja i iskustva kreativno i imaginarno prikazati odabranim detaljem zaštićene prirode.

Natječaj je organiziran povodom Europskog dana parkova koji se obilježava 24. svibnja. Ovaj je datum odabran kao sjećanje na postanak prvih europskih nacionalnih parkova u Švedskoj. Ideja za obilježavanje tog dana potekla je od Federacije EUROPARC s ciljem razvijanja svijesti o zaštićenim područjima i parkovima.

PREDMET:

**ZELENO SRCE KUCA ZA NAS**

**8. državni likovno - literarni natječaj**

**poziv za sudjelovanje**

Pod pokroviteljstvom **Ministarstva gospodarstva i održivog razvoja i Nacionalnog parka Paklenica,** Osnovna škola Starigrad i ove godine organizira iprovodi likovno - literarni natječaj **ZELENO SRCE KUCA ZA NAS.**

Na natječaj se pozivaju učenici osnovnih škola s područja Republike Hrvatske.

**CILJ NATJEČAJA**: osvijestiti važnost zaštite dragocjenih prirodnih bogatstava i zaštićenih područja

**TEMA:** *“Teče i teče, teče jedan slap...*  
 *... jedna duga u vodi se stvara...*

*Dobriša Cesarić*

Ovogodišnje putovanje vodi nas do jednog od najposjećenijih i najljepših nacionalnih parkova Republike Hrvatske. Nacionalni park Krka, spoj prirodnog zelenila, plavetnila rijeke Krke i njezinih očaravajućih slapova, smjestio se u Šibensko - kninskoj županiji. Obuhvaća središnji dio toka rijeke Krke i donji tok rijeke Čikole. Zbog svoje iznimne prirodne ljepote tok rijeke Krke 1985. godine proglašen je nacionalnim parkom.

Osim prekrasnim slapovima, Nacionalni park Krka može se pohvaliti i brojnim spiljama i jamama. Uz tok rijeke Krke stotinjak je spilja i jama, od kojih se četrdesetak nalazi na području samog Nacionalnog parka Krka.

Izuzetno bogata flora ovog mediteranskog područja vidljiva je već iz njezinih raznolikih šumskih zajednica: crnike, jasena, graba, hrasta i drugih. Na području tog nacionalnog parka pronađeno je više od tisuću biljaka i trideset različitih vrsta mahovina. Najpoznatije endemske vrste su piramidalni zvončić, koji raste u pukotinama stijena te ilirska i močvarna perunika - hrvatski nacionalni cvjetovi.

Životinjski svijet ovog nacionalnog parka također je poseban i raznolik. To je stanište brojnih endemskih, rijetkih i ugroženih vrsta.

Najpoznatija endemska vrsta je čovječja ribica, podzemna vodena životinja Dinarida i jedini kralješnjak prilagođen životu u podzemlju. Na popisu ugroženih vrsta koje obitavaju u NP Krka nalaze se i veliki potkovnjak, vuk, vidra i divlja mačka.

Ovo je samo djelić neobičnih i interesantnih tajni koje krije Nacionalni park Krka. Na vama je da njih, ali i brojne druge zanimljivosti istražite te ih prikažete svojim kreativnim izričajem.

Sigurni smo da ćete uživati! Sretno!

**LITERARNI NATJEČAJ**

Svaka škola može sudjelovati s neograničenim brojem radova koji trebaju biti ispisani u elektroničkom ispisu te tiskani u 3 primjerka za svakog člana povjerenstva. Svaki rad mora biti lektoriran, pisan u Wordu (font Calibri 12), snimljen na CD-u. Literarni radovi moraju sadržavati **sve podatke (ime i prezime učenika, razred, ime i prezime učitelja - voditelja, naziv i adresu škole, e - mail adresu škole, broj telefona).**

**LIKOVNI NATJEČAJ**

**Uvjeti likovnog natječaja**

Likovni radovi mogu biti prikazani u tehnikama prema vlastitom odabiru na papiru formata likovne mape za određeni razred. Svaka škola može sudjelovati s neograničenim brojem radova.

Sve podatke potrebno je ispisati u elektroničkom obliku (**ime i prezime učenika**, **razred,** **ime i prezime učitelja - voditelja, naziv i adresa škole, e-mail adresu škole, broj telefona)** te ih zalijepiti na poleđinu rada. Potrebno je i **čitko ispuniti obrazac *Prijava* u svrhu suglasnosti obrade osobnih podataka sudionika. Nije ga potrebno slati već ga dostaviti učitelju – voditelju.**

**ZAJEDNIČKI DIO**

* Radovi koji stignu na vrijeme proslijedit će se stručnom povjerenstvu koje broji 3 člana (literarni dio ) i 4 člana (likovni dio).
* Pristigli radovi bit će podijeljeni u 2 kategorije s obzirom na uzrast:

1. kategorija:

* učenici od 1. do 4. razreda osnovne škole - likovni natječaj
* učenici od 1. do 4. razreda osnovne škole - literarni natječaj

2. kategorija:

* učenici od 5. do 8. razreda osnovne škole - likovni natječaj
* učenici od 5. do 8. razreda osnovne škole - literarni natječaj

U svakoj kategoriji likovnih i literarnih radova povjerenstvo će odabrati najbolji rad koji će biti nagrađen.

Uz nagrađene radove, povjerenstvo će odabrati i pohvaljene radove iz pojedine kategorije likovnih i literarnih radova.

Učenici (i njihovi mentori) čiji su radovi odabrani kao nagrađeni ili pohvaljeni dobit će pohvalnice.

**ZA SVE MENTORE SUDIONIKE OSIGURANA JE POTVRDA O SUDJELOVANJU!**

Potvrde i pohvalnice proslijedit ćemo na e-mail adrese škola sudionica.

**Vrijedne nagrade iznenađenja osigurane su za svaku kategoriju!**

* Odabrane radove potrebno je umetnuti između dva kartona kako se prilikom dostave ne bi oštetili.
* Obavijest o rezultatima natječaja bit će objavljena na web stranici Osnovne škole Starigrad krajem svibnja 2024. godine.

* **Rok za slanje radova je 26. travnja 2024 godine.** Radove treba poslati na adresu škole:

**OSNOVNA ŠKOLA STARIGRAD**  
**JOSE DOKOZE 30**  
**23 244 STARIGRAD - PAKLENICA**

***s naznakom: za 8. likovno - literarni natječaj ZELENO SRCE KUCA ZA NAS***

**Povjerenstvo škole**